KOMISSION PÄÄTÖS,
tehty 27 päivänä heinäkuuta 1994,
BSE:hen liittyvistä tietyistä suojatoimenpiteistä ja päätösten 89/469/ETY ja 90/200/ETY kumoamisesta (94/474/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna direktiivillä 92/118/ETY(2), ja erityisesti sen 10 artiklan 4 kohdan,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY(3), sellaisena kuin se on viimeksi muutettuna direktiivillä 92/118/ETY, ja erityisesti sen 9 artiklan,
sekä katsoo, että
Yhdistyneessä kuningaskunnassa on ilmoitettu BSE-tapauksista,
eläinten terveyden ja kansanterveyden suojelemiseksi yhteisössä komissio on tehnyt BSE:hen liittyvistä tietyistä suojatoimenpiteistä Yhdistyneessä kuningaskunnassa 28 päivänä heinäkuuta 1989 päätöksen 89/459/ETY(4), sellaisena kuin se on viimeksi muutettuna päätöksellä 90/261/ETY(5), tiettyjä kudoksia ja elimiä koskevista lisävaatimuksista BSE:n osalta 9 päivänä huhtikuuta 1990 päätöksen 90/200/ETY(6), sellaisena kuin se on viimeksi muutettuna päätöksellä 90/261/ETY, nautaeläinten alkioiden BSE:hen (bovine spongiform encephalopathy) liittyvistä tietyistä suojatoimenpiteistä Yhdistyneessä kuningaskunnassa 14 päivänä toukokuuta 1992 päätöksen 92/290/ETY(7), BSE:hen ja nisäkkäistä saatuihin eläinvalkuaisiin perustuvaan ravintoon liittyvistä tietyistä suojatoimenpiteistä 27 päivänä kesäkuuta 1994 päätöksen 94/381/EY(8) ja märehtijöistä peräisin olevan eläinjätteen käsittelyssä BSE-taudinaiheuttajien inaktivoimiseksi käytettävien vaihtoehtoisten lämpökäsittelyjärjestelmien hyväksymisestä 27 päivänä kesäkuuta 1994 päätöksen 94/382/EY(9),
Yhdistyneessä kuningaskunnassa toteutettujen toimenpiteiden seurauksena BSE-epidemia on tällä hetkellä vähenemässä,
uusia tietoja on jatkuvasti saatavilla ja tilannetta tulee lakkaamatta tarkastella uudelleen,
komissio on yhdessä tieteellisen eläinlääkintäkomitean kanssa tehnyt tilanteesta ja kaikista asiaankuuluvista tieteellisistä tiedoista perusteellisen tutkimuksen,
kielto lisätä heinäkuusta 1988 alkaen märehtijöistä saatua lihaluujauhoa märehtijöiden ravintoon on pääasiallinen toimenpide BSE:n torjumiseksi; mainittu kielto ei ole kuitenkaan estänyt kokonaan BSE:n esiintymistä heinäkuun 1988 ja tammikuun 1991 välisenä aikana syntyneissä naudoissa,
tieteellisen eläinlääkintäkomitean lausunnon mukaan voidaan jatkaa voimassa olevien alle kuuden kuukauden ikäisten Yhdistyneestä kuningaskunnasta lähtöisin olevien vasikoiden kauppaa koskevien sääntöjen soveltaminen,
vanhempien elävien nautojen kauppaa ei kuitenkaan palauteta entiselleen, ennen kuin päivä, jona märehtijöistä saatujen valkuaisten lisäämisen kieltäminen märehtijöiden annokseen tulee voimaan, on vahvistettu oikein,
tieteellinen eläinlääkintäkomitea on suositellut, että Yhdistyneestä kuningaskunnasta lähtöisin olevalla luuttomaksi leikkaamattomalla naudan lihalla käydään kauppaa ainoastaan, jos se on lähtöisin karjasta, jossa ei ole esiintynyt yhtään BSE-tapausta viimeisen kuuden vuoden aikana; tällainen liha ei edellytä minkäänlaisia tiettyjen kudosten poistamista koskevia lisätoimenpiteitä määräpaikkana olevassa jäsenvaltiossa,
naudan liha, joka on lähtöisin Yhdistyneestä kuningaskunnasta tiloilta, joissa on rekisteröity viimeisen kuuden vuoden aikana BSE-tapaus, olisi viimeisteltävä siten, että todistetaan, että siitä on poistettu kudoksia, jotka ovat vaarassa sisältää BSE-taudin infektiivisyyttä,
päätöksessä 94/382/EY vahvistetaan koko yhteisön alueella standardit, joita sovelletaan märehtijöistä saatua ainetta sisältävän lihaluujauhon tuotannossa; mainitut standardit olisi pantava toimeen viimeistään 1 päivänä tammikuuta 1995,
Yhdistynyt kuningaskunta ei saisi lähettää märehtijöistä saatua valkuaista sisältävää lihaluujauhoa muihin maihin, jollei sitä ole jalostettu mainittujen standardien mukaisesti,
tieteellinen eläinlääkintäkomitea on ilmaissut tarpeen panna toimeen ja valvoa tarkasti BSE:tä koskevia asiaankuuluvia sääntöjä,
olisi tarpeen muuttaa päätösten 89/469/ETY ja 90/200/ETY määräyksiä, muutettuna tieteellisen eläinlääkintäkomitean suositusten mukaisesti,
selvyyden vuoksi olisi tehtävä uusi päätös ja kumottava päätökset 89/469/ETY ja 90/200/ETY, ja
tämä päätös on pysyvän eläinlääkintäkomitean lausunnon mukainen,
ON TEHNYT TÄMÄN PÄÄTÖKSEN:
1 artikla
1 Yhdistynyt kuningaskunta ei saa lähettää alueeltaan muihin jäsenvaltioihin:
- muuta kuin alle kuuden kuukauden ikäistä nautakarjaa joka on asiamukaisesti merkitty (kylmäpolttomerkillä tai tatuoinnilla), jotta voidaan taata tämän kuvauksen mukaisuus
- eläviä nautoja, jotka ovat sellaisten lehmien jälkeläisiä, joiden epäillään sairastavan BSE:tä tai joissa se on todettu.
2 Edellä 1 kohdan määräyksiä ei sovelleta kuitenkaan Yhdistyneen kuningaskunnan ulkopuolella syntyneisiin nautoihin, jotka on sittemmin tuotu sinne 1 päivän tammikuuta 1991 jälkeen.
3 Yhdistyneen kuningaskunnan on käytettävä tehokkaasti hyväkseen tietokonerekistereitä taatakseen eläinten tunnistamisen.
4 Neuvoston direktiivissä 64/432/ETY(10) säädetty terveystodistus, jonka on oltava Yhdistyneestä kuningaskunnasta lähetetyn nautakarjan mukana, on täydennettävä ilmaisulla seuraavasti:
"BSE:tä koskevan 27 päivänä heinäkuuta 1994 tehdyn komission päätöksen 94/474/EY mukaiset eläimet".
5 Jäsenvaltioiden, jotka vastaanottavat Yhdistyneestä kuningaskunnasta lähtöisin olevaa alle kuuden kuukauden ikäistä elävää nautakarjaa, jolla on erityinen merkintä, on valvottava, että:
a) eläimet pysyvät todistukseen merkityillä tiloilla;
b) eläimet lähtevät näiltä tiloilta ainoastaan suoraan teurastettavaksi alle kuuden kuukauden ikäisinä,
c) eläimet saa kuljettaa teurastettavaksi ainoastaan kun toimivaltaiset viranomaiset ovat antaneet hyväksyntänsä.
2 artikla
Kaikki nautaeläimet, joissa direktiivin 64/433/ETY(11) liitteessä I olevan VI luvun mukaisesti suoritetussa ante mortem -tutkimuksessa havaitaan BSE:n kliinisiä merkkejä, on säilytettävä ja teurastettava erikseen, ja niiden aivot on tutkittava histologisesti BSE:n esiintymisen toteamiseksi. Jos BSE todetaan, eläinten ruhot ja elimet on hävitettävä.
3 artikla
1 Yhdistynyt kuningaskunta ei saa lähettää alueeltaan muiden jäsenvaltioiden alueelle:
a) päätöksen 94/382/EY 1 artiklan 1 kohdassa kuvattuja märehtijöistä saatuja aineita ja näitä aineita sisältäviä valmisteita, jotka on valmistettu ennen 1 päivää tammikuuta 1995;
b) seuraavia nautaeläimistä peräisin olevia kudoksia ja elimiä sekä näitä kudoksia ja elimiä sisältäviä valmisteita eläinten ollessa yli kuuden kuukauden ikäisiä teurastettaessa:
- aivot,
- selkäydin,
- kateenkorva,
- tonsillat,
- perna,
- suolet;
c) seuraavia nautaeläimistä peräisin olevia kudoksia ja elimiä:
- istukkakudos,
- nautaeläimistä peräisin olevat soluviljelmät,
- seerumi ja erityisesti fetaali vasikan seerumi,
- haima, lisämunuaiset, kivekset, munasarjat ja aivolisäke.
2 Mitä 1 kohdan c alakohdassa määrätään, ei kuitenkaan sovelleta Yhdistyneen kuningaskunnan ulkopuolella syntyneeseen nautakarjaan, joka on sittemmin tuotu sinne 1 päivän tammikuuta 1991 jälkeen, tai kudoksiin ja elimiin, jotka ovat peräisin Yhdistyneen kuningaskunnan ulkopuolella teurastetusta nautakarjasta.
3 Yhdistyneen kuningaskunnan on toteutettava asianmukaiset toimenpiteet sen varmistamiseksi, että:
a) teurastettaessa yli kuuden kuukauden ikäisten nautaeläinten aivot, selkäydin, kateenkorva, tonsillat, perna ja suolet poistetaan, tunnistetaan väreistä ja tuhotaan siten, että niistä ei aiheudu vaaraa eläinten terveydelle ja kansanterveydelle;
b) sikojen ja siipikarjan annoksiin lisättäväksi tarkoitettuja ja muuhun käyttöön tarkoitettuja märehtijöistä saatuja valkuaisia ei lisätä märehtijöiden annoksiin;
c) tieteellisiä kokeita sovelletaan a ja b alakohdan määräysten toimeenpanon valvomiseksi.
4 artikla
1 Yhdistynyt kuningaskunta ei saa lähettää alueeltaan muiden jäsenvaltioiden alueelle luuttomaksi leikkaamatonta nautaeläinten lihaa, jos direktiivin 64/433/ETY liitteen IV terveystodistukseen ei lisätä lausetta seuraavasti:
"Tuore naudan liha, joka on lähtöisin sellaisista nautaeläimistä, jotka ovat olleet ainoastaan tiloilla, jossa ei ole vahvistettu yhtään BSE-tapausta viimeisen kuuden kuukauden aikana."
2 Yhdistynyt kuningaskunta ei saa lähettää alueeltaan muiden jäsenvaltioiden alueelle tuoretta nautaeläinten lihaa, joka on peräisin eläimistä, jotka ovat jonkin aikaa olleet tilalla, jossa on vahvistettu BSE-tapaus viimeisen kuuden kuukauden aikana, jos direktiivin 64/433/ETY liitteen IV terveystodistukseen ei lisätä lausetta seuraavasti:
"Luuttomaksi leikattu tuore naudan liha, lihaksina, josta on poistettu mukana olevat kudokset, mukaan lukien näkyvät hermo- ja imukudokset."
5 artikla
Kumotaan päätökset 89/469/ETY ja 90/200/ETY.
6 artikla
Jäsenvaltioiden on tehtävä kauppaan soveltamiinsa toimenpiteisiin tämän päätöksen noudattamisen edellyttämät muutokset. Niiden on ilmoitettava tästä komissiolle.
7 artikla
Tämä päätös on osoitettu kaikille jäsenvaltioille.
Tehty Brysselissä 27 päivänä heinäkuuta 1994.